สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 31 ต.ค. 60
31 ต.ค. 2560

ดัชนีดาวโจนส์ตลาดหุ้นนิวยอร์กปิดปรับตัวลงเมื่อคืนนี้ (30 ต.ค.) เนื่องจากนักลงทุนวิตกกังวลต่อรายงานข่าวที่ว่า การปรับลดภาษีเงินได้นิติบุคคลของสหรัฐอาจดำเนินไปอย่างล่าช้ากว่าที่คาดการณ์ไว้ ขณะเดียวกันนักลงทุนยังคงจับตาผู้ที่จะเข้ามาดำรงตำแหน่งประธานธนาคารกลางสหรัฐ (เฟด) คนใหม่ รวมทั้งการประชุมเฟดซึ่งจะมีขึ้นในวันที่ 31 ต.ค. – 1 พ.ย. และตัวเลขจ้างงานนอกภาคเกษตรประจำเดือนต.ค.ของสหรัฐซึ่งจะมีการเปิดเผยในวันศุกร์นี้
ดัชนีเฉลี่ยอุตสาหกรรมดาวโจนส์ปิดที่ 23,348.74 จุด ลดลง 85.45 จุด หรือ -0.36% ดัชนี S&amp;P500 ปิดที่ 2,572.83 จุด ลดลง 8.24 จุด หรือ -0.32% และดัชนี Nasdaq ปิดที่ 6,698.96 จุด ลดลง 2.30 จุด หรือ -0.03%
 
ตลาดหุ้นยุโรปปิดบวกเมื่อคืนนี้ (30 ต.ค.) หลังจากวิกฤตการณ์ด้านการเมืองในสเปนเริ่มคลี่คลายลง โดยรายงานระบุว่า รัฐบาลสเปนได้เข้ายึดอำนาจการปกครองในแคว้นกาตาลุญญา พร้อมกับปลดนายคาร์เลส ปุกเดมองต์ ผู้นำแคว้นกาตาลุญญาออกจากตำแหน่ง
ดัชนี Stoxx Europe 600 ปรับตัวขึ้น 0.1% ปิดที่ 393.91 จุด
ดัชนี DAX ตลาดหุ้นเยอรมันปิดที่ 13,229.57 จุด เพิ่มขึ้น 12.03 จุด หรือ +0.09% ดัชนี CAC-40 ตลาดหุ้นฝรั่งเศสปิดที่ 5,493.63 จุด ลดลง 0.50 จุด หรือ -0.01% และดัชนี FTSE 100 ตลาดหุ้นลอนดอนปิดที่ 7,487.81 จุด ลดลง 17.22 จุด หรือ -0.23%
 
ตลาดหุ้นลอนดอนปิดในแดนลบเป็นครั้งแรกในรอบ 3 วันทำการเมื่อคืนนี้ (30 ต.ค.) จากแรงกดดันของหุ้นกลุ่มพัฒนาอสังหาริมทรัพย์ที่ปรับตัวลงกันถ้วนหน้า และหุ้นธนาคารเอชเอสบีซีที่ปรับตัวลงหลังเปิดเผยรายงานผลประกอบการไตรมาส 3/2560
ดัชนี FTSE 100 ตลาดหุ้นลอนดอนลดลง 17.22 จุด หรือ -0.23% ปิดที่ 7,487.81 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (30 ต.ค.) โดยตลาดได้รับปัจจัยหนุนจากการคาดการณ์ที่ว่า กลุ่มประเทศผู้ส่งออกน้ำมัน (โอเปก) และประเทศผู้ผลิตนอกกลุ่มโอเปก จะตกลงขยายเวลาการปรับลดกำลังการผลิตออกไปจนถึงสิ้นปีหน้า ขณะที่นักลงทุนจับตาการประชุมโอเปกในวันที่ 30 พ.ย.นี้ที่กรุงเวียนนา
สัญญาน้ำมันดิบ WTI ส่งมอบเดือนธ.ค. เพิ่มขึ้น 25 เซนต์ หรือ 0.5% ปิดที่ 54.15 ดอลลาร์/บาร์เรล
สัญญาน้ำมันดิบเบรนท์ส่งมอบเดือนธ.ค. เพิ่มขึ้น 46 เซนต์ หรือ 0.8% ปิดที่ 60.90 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (30 ต.ค.) โดยได้แรงหนุนจากสกุลเงินดอลลาร์ที่อ่อนค่าลงเมื่อเทียบกับสกุลเงินหลักๆ ขณะที่นักลงทุนจับตาการประชุมของธนาคารกลางสหรัฐ (เฟด) ในวันที่ 31 ต.ค. – 1 พ.ย.นี้
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 5.90 ดอลลาร์ หรือ 0.46% ปิดที่ระดับ 1,277.70 ดอลลาร์/ออนซ์
สัญญาโลหะเงินส่งมอบเดือนธ.ค. เพิ่มขึ้น 9.5 เซนต์ หรือ 0.57% ปิดที่ 16.847 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 8.1 ดอลลาร์ หรือ 0.89% ปิดที่ 922.70 ดอลลาร์/ออนซ์
สัญญาพัลลาเดียมส่งมอบเดือนธ.ค. เพิ่มขึ้น 4 ดอลลาร์ หรือ 0.5% ปิดที่ 962.65 ดอลลาร์/ออนซ์
 
สกุลเงินดอลลาร์สหรัฐอ่อนค่าลงเมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (30 ต.ค.) หลังมีรายงานว่า ประธานาธิบดีโดนัลด์ ทรัมป์จะเสนอชื่อนายเจอโรม พาวเวล ให้ขึ้นดำรงตำแหน่งประธานธนาคารกลางสหรัฐ (เฟด) คนใหม่ โดยนายพาวเวลเป็นเจ้าหน้าที่เฟดสายพิราบ ซึ่งสนับสนุนการผ่อนคลายนโยบายการเงินของนางเจเน็ต เยลเลน
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.1633 ดอลลาร์ จากระดับ 1.1596 ดอลลาร์ ในขณะที่ปอนด์แข็งค่าขึ้นแตะ 1.3197 ดอลลาร์ จากระดับ 1.3125 ดอลลาร์ และดอลลาร์ออสเตรเลียแข็งค่าขึ้น ที่ระดับ 0.7678 ดอลลาร์ จากระดับ 0.7667 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 113.17 เยน จากระดับ 113.84 เยน และอ่อนค่าลงเมื่อเทียบกับฟรังก์สวิส ที่ระดับ 0.9953 ฟรังก์สวิส จากระดับ 0.9986 ฟรังก์สวิส